**การพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา**

**ปนัดดา ชาญด้วยกิจ1 รุจิกา บุญเชิด2 พัชรินทร์ เจนจบธุรกิจ3 วีรนุช สัจจาสัย4 และอิสรีย์ ขมสนิท5**

1,2,3,4,5คณะมนุษยศาสตร์และสังคมศาสตร์ มหาวิทยาลัยราชภัฏรำไพพรรณี

**1E-mail: panada.c@rbru.ac.th, 2E-mail: rujika.b@rbru.ac.th, 3E-mail: patcharindth.c@rbru.ac.th, 4E-mail: weranud.s@rbru.ac.th, 5E-mail: itsaree.k@rbru.ac.th**

**บทคัดย่อ**

การวิจัยในครั้งนี้มีวัตถุประสงค์ เพื่อ 1) ศึกษาปัญหาและความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา 2) พัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา กลุ่มตัวอย่างได้แก่ ครูโรงเรียนบ้านท่าลำบิด ตำบลบ้านนา อำเภอแกลง จังหวัดระยอง จำนวน 10 ท่าน เครื่องมือที่ใช้ในการพัฒนาหลักสูตร คือ แบบสัมภาษณ์เชิงลึกเกี่ยวกับความต้องการในการพัฒนาหลักสูตรภาษาจีนและจัดกิจกรรมการเรียนรู้ ที่ผ่านการประเมินคุณภาพเครื่องมือ (IOC) จากผู้เชี่ยวชาญแล้วอยู่ระหว่าง 0.33 – 1.00

ผลการวิจัยพบว่า 1) ผู้ตอบแบบสัมภาษณ์ทั้งหมดมีความต้องการให้จัดทำหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา สิ่งที่ต้องการให้เกิดกับผู้เรียนคือสมรรถนะในการพูดเพื่อการสื่อสาร ความรู้ที่ต้องการให้ผู้เรียนได้รับคือคำศัพท์ภาษาจีนที่มีเนื้อหาสอดคล้องกับบริบทโรงเรียนนวัตกรรม “โรงเรียนเกษตรศิลป์” การจัดกิจกรรมการเรียนรู้ให้ผู้เรียนมีส่วนร่วมลงมือปฏิบัติจริง มีการวัดผลและประเมินผลที่หลากหลายให้เข้ากับตัวผู้เรียน และประเมินผลการเรียนของผู้เรียนตามสภาพจริง ใช้สื่อการเรียนรู้ที่จับต้องได้ หาได้จากสิ่งต่าง ๆ รอบตัวที่มีในโรงเรียน 2) หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา เป็นหลักสูตรที่พัฒนาขึ้นใหม่ มีองค์ประกอบของหลักสูตร คือ ความเป็นมาและความสำคัญของหลักสูตร หลักการ จุดมุ่งหมายของหลักสูตร คำอธิบายรายวิชา โครงสร้างรายวิชา เวลาเรียน แนวทางการจัดกิจกรรมการเรียนรู้ สื่อและแหล่งการเรียนรู้ และการวัดและประเมินผล ผลการประเมินความเหมาะสมของหลักสูตรจากผู้เชี่ยวชาญ พบว่าภาพรวมของหลักสูตรมีความเหมาะสมอยู่ในระดับมาก (= 3.78 S.D. = 0.21)

**คำสำคัญ:** การพัฒนาหลักสูตร, พื้นที่นวัตกรรมการศึกษา, ภาษาจีน

**THE DEVELOPMENT OF CHINESE CURRICULUM TO ENHANCE COMMUNICATION COMPETENCE IN EDUCATION SANDBOX SCHOOL**

**Panadda Chanduaykij1, Rujika Booncherd2, Patcharindth Chenchobturakij3, Weranud Satjasai4, and Itsaree Khomsanith5**

**1,2,3,4,5Faculty of Humanities and Social Sciences, Rambhai Barni Rajabhat University**

**1E-mail: panada.c@rbru.ac.th, 2E-mail: rujika.b@rbru.ac.th, 3E-mail: patcharindth.c@rbru.ac.th, 4E-mail: weranud.s@rbru.ac.th, 5E-mail: itsaree.k@rbru.ac.th**

**ABSTRACT**

The purposes of this research were: 1) to study the problems and needs of developing Chinese language curriculum to enhance communication competence in Education Sandbox Schools; 2) to develop Chinese language curriculum to enhance communication competence in Education Sandbox Schools. The sample was 10 teachers at Ban Tha Lam Bit School. The research instrument was an in-depth interview form about needs of developing a Chinese language curriculum and organizing learning activities that has been evaluated. The index of item objective congruence by the experts has a result between 0.33 – 1.00.

The results showed that: 1) all respondents expressed the desire to develop Chinese language curriculum to enhance communication competence in Education Sandbox Schools; what they want to happen to students is the ability to speak for communication; the knowledge that want students to acquire is Chinese vocabulary that is consistent with Education Sandbox Schools “Art agriculture”; organize learning activities for students to have more participate; various style of measurement and evaluation that suit the students and assess the students’ performance according to actual conditions; using tangible learning media that can be found from various things around the school. 2) Chinese language curriculum to enhance communication competence in Education Sandbox Schools was a newly developed curriculum. The elements of this curriculum were as follows: background and importance of the curriculum; principles; objectives of the curriculum; course descriptions; course structure; study time; guidelines for organizing learning activities; media and learning resources; and measurement and evaluation. Results of the evaluation by experts showed that the overall curriculum was appropriate at a high level ( = 3.78 S.D. = 0.21).

**Keywords:** curriculum development, Education Sandbox, Chinese

**บทนำ**

ประเทศจีนถือเป็นประเทศที่มีการพัฒนาเศรษฐกิจอย่างรวดเร็ว มีการติดต่อแลกเปลี่ยนกันในด้านต่าง ๆ กับนานาประเทศ สถานะทางด้านการเมือง เศรษฐกิจ และวัฒนธรรมของจีนในระดับเวทีโลกยังคงเพิ่มขึ้นอย่างต่อเนื่อง แสดงให้เห็นว่าประเทศจีนเป็นประเทศที่มีโอกาสทางธุรกิจสูง เป็นตลาดการค้าที่ใหญ่เป็นอันดับต้น ๆ และมีแนวโน้มการเจริญเติบโตทางเศรษฐกิจย่างต่อเนื่อง ในขณะเดียวกัน ความต้องการใช้ภาษาจีนก็มีเพิ่มขึ้นเป็นอย่างมาก คนส่วนใหญ่ต่างให้ความสำคัญกับการเรียนภาษาจีน ปัจจุบันความนิยมในการเรียนภาษาจีนในประเทศไทยมีมากขึ้นอย่างต่อเนื่อง โรงเรียนในสังกัดคณะกรรมการการศึกษาขั้นพื้นฐาน กระทรวงศึกษาธิการหลายแห่งได้เปิดสอนหลักสูตรภาษาจีนมานานกว่า 10 ปี จนเมื่อปีพ.ศ. 2562 คณะกรรมการอิสระเพื่อการปฏิรูปการศึกษาได้ดำเนินการจัดทำแผนปฏิรูปประเทศด้านการศึกษาจำนวน 7 ประเด็น หนึ่งในประเด็นสำคัญคือการกำหนดให้มีพื้นที่นวัตกรรมการศึกษาขึ้น โดยมีเป้าหมายให้ผู้เรียนในพื้นที่นวัตกรรมการศึกษาได้รับการศึกษาที่มีคุณภาพ เหมาะสม สอดคล้องกับอัตลักษณ์ของชุมชนและพื้นที่ และมีการเรียนรู้และขยายผลของนวัตกรรมที่ได้จากพื้นที่นวัตกรรมการศึกษาสู่การจัดการศึกษาในพื้นที่อื่น ๆ (คณะกรรมการอิสระเพื่อการปฏิรูปการศึกษา, 2562) ปัจจุบันกระทรวงศึกษาธิการได้ประกาศจัดตั้งพื้นที่นวัตกรรมการศึกษานำร่องจำนวน 6 พื้นที่ ใน 6 ภูมิภาค ซึ่งจังหวัดระยองได้ถูกจัดให้เป็น 1 ใน 6 พื้นที่นวัตกรรมการศึกษานำร่องนี้ (สุริยา ฆ้องเสนาะ, 2562) อีกทั้งจังหวัดระยองมีความสำคัญในฐานะที่เป็นจังหวัดหนึ่งในพื้นที่โครงการพัฒนาเศรษฐกิจพิเศษภาคตะวันออก หรือ EEC เกิดการหลั่งไหลเข้ามาของนักลงทุนชาวต่างชาติเป็นจำนวนมาก โดยเฉพาะนักลงทุนชาวจีน จังหวัดระยองมีความพร้อมในทุก ๆ ด้าน เป็นความหวังในการพัฒนากำลังคนสู่การขับเคลื่อนเศรษฐกิจและสังคม จึงเป็นที่มาของการขับเคลื่อนพื้นที่นวัตกรรมการศึกษา ซึ่งเริ่มจากความต้องการของคนในพื้นที่จังหวัดระยองที่ร่วมกันจัดทำแผนยุทธศาสตร์การศึกษาจังหวัดระยอง เพื่อกำหนดเป้าหมายและวิธีการจัดการศึกษา สร้างเด็กระยองให้เป็นผู้นำสังคมยุคดิจิทัล และสร้างเมืองระยองน่าอยู่ (กลุ่มส่งเสริมการสื่อสารสังคม สำนักงานบริหารพื้นที่นวัตกรรมการศึกษา, 2562)

ปัจจุบันมีจำนวนสถานศึกษานำร่องในพื้นที่นวัตกรรมการศึกษาจังหวัดระยองทั้งสิ้น 69 โรงเรียน (ข้อมูล ณ วันที่ 8 พฤศจิกายน 2564) ซึ่งโรงเรียนเหล่านี้หลายแห่งมีการจัดการเรียนการสอนวิชาภาษาจีน ถึงแม้ว่าเป้าหมายของการจัดทำแผนยุทธศาสตร์การศึกษาจังหวัดระยองจะมุ่งหวังให้เกิดความเท่าเทียม ทั่วถึง เท่าทัน เกิดสมดุลในด้านการศึกษา แต่ยังมีโรงเรียนขนาดเล็กหลายแห่งยังไม่สามารถจัดการเรียนการสอนวิชาภาษาจีนได้ เนื่องจากขาดแคลนครูผู้สอน ทำให้ผู้เรียนจำนวนไม่น้อยขาดโอกาสในการเรียนรู้และพัฒนาทักษะทางด้านภาษาจีน ซึ่งหนึ่งในนั้นคือโรงเรียนบ้านท่าลำบิด ตำบลบ้านนา อำเภอแกลง จังหวัดระยอง มีผู้เรียนตั้งแต่ชั้นอนุบาล 1 ถึง ประถมศึกษาปีที่ 6 เพียง 160 คน ครู 10 คน เป็นหนึ่งในโรงเรียนนวัตกรรมนำร่องรุ่นแรกของจังหวัดระยอง เป็นผู้นำการเปลี่ยนแปลงของโรงเรียนพื้นที่นวัตกรรม โดยจุดมุ่งเน้นของโรงเรียนคือ “โรงเรียนเกษตรศิลป์: Art agriculture” มุ่งเน้นผู้เรียนมีทักษะชีวิต มีความคิดริเริ่มสร้างสรรค์ สามารถลงมือปฏิบัติเพื่อให้เกิดผลงานด้านการเกษตรอย่างสร้างสรรค์ ถึงแม้โรงเรียนบ้านท่าลำบิดจะเป็นโรงเรียนประถมขนาดเล็กที่ขาดแคลนครูสอนภาษาจีน ขาดโอกาสในการเรียนรู้และสัมผัสกับภาษาจีน แต่มีครูผู้สอนที่เคยศึกษาภาษาจีนมาบ้าง สามารถสื่อสารภาษาจีนพื้นฐานได้ และพร้อมที่จะร่วมพัฒนาหลักสูตร เนื้อหาและวิธีการจัดการเรียนการสอนภาษาจีน ให้ผู้เรียนได้มีพื้นฐานความรู้ด้านภาษาจีนที่สามารถนำไปใช้ในชีวิตประจำวัน และศึกษาต่อในระดับที่สูงขึ้น

ผู้วิจัยได้ตระหนักในปัญหาดังกล่าว จึงมุ่งมั่นสนใจพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา โดยพัฒนาหลักสูตรภาษาจีนให้แก่โรงเรียน เพื่อให้ผู้เรียนได้เรียนรู้คำศัพท์และประโยคภาษาจีนพื้นฐาน ที่มีเนื้อหาสอดคล้องกับบริบทของโรงเรียนและชุมชน และสามารถนำความรู้ไปใช้ในชีวิตประจำวัน ตลอดจนใช้ในการศึกษาต่อในระดับที่สูงขึ้น อันเป็นการตอบสนองเป้าหมายของพื้นที่นวัตกรรมการศึกษาที่ต้องการเพิ่มผลสัมฤทธิ์ในการเรียนรู้ของผู้เรียนในพื้นที่นวัตกรรมการศึกษา ลดความเหลื่อมล้ำทางการศึกษา และพัฒนาผู้เรียนให้มีคุณภาพตามเป้าหมายของโรงเรียน

**วัตถุประสงค์การวิจัย**

1. เพื่อศึกษาปัญหาและความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา

2. เพื่อพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา

**วิธีดำเนินการวิจัย**

**1. ประชากรและกลุ่มตัวอย่าง**

ประชากรที่ใช้ในงานวิจัย คือ ครูในกลุ่มสถานศึกษานำร่องในพื้นที่นวัตกรรมการศึกษาจังหวัดระยอง จำนวน 69 โรงเรียน

กลุ่มตัวอย่างที่ใช้ในการวิจัย คือ ครูโรงเรียนบ้านท่าลำบิด จำนวน 10 คน คัดเลือกกลุ่มตัวอย่าง โดยวิธีการเลือกแบบเฉพาะเจาะจง (Purposive Sampling Method)

**2. เครื่องมือที่ใช้ในการวิจัย**

1) แบบสัมภาษณ์ปัญหาและความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา โดยมีการประเมินคุณภาพเครื่องมือจากผู้เชี่ยวชาญ จำนวน 3 ท่าน มีผลการตรวจสอบค่าความสอดคล้องระหว่างข้อคำถามกับวัตถุประสงค์ของเนื้อหา (Index of item objective congruence: IOC) อยู่ระหว่าง 0.33 – 1.00 จากนั้นทำการปรับปรุง แก้ไขตามข้อเสนอแนะของผู้เชี่ยวชาญ

2) หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา มีขั้นตอนในการพัฒนาเครื่องมือ โดยนำข้อมูลที่ผ่านการสรุป วิเคราะห์ จัดทำหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ทำการร่างหลักสูตร กำหนดองค์ประกอบของหลักสูตร จากนั้นนำหลักสูตรที่สร้างขึ้นให้ผู้เชี่ยวชาญ 3 ท่าน วิพากษ์หลักสูตร โดยให้ผู้เชี่ยวชาญประเมินความเหมาะสมของหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา แล้วจึงนำหลักสูตรมาปรับปรุงแก้ไขในส่วนที่บกพร่อง

**3. การเก็บรวบรวมข้อมูล**

**ขั้นที่ 1 ศึกษาปัญหาและความต้องการของโรงเรียนในการจัดกิจกรรมการเรียนรู้ภาษาจีน**

หลังจากผ่านการรับรองจริยธรรมการวิจัยในมนุษย์ และประเมินคุณภาพแบบสัมภาษณ์เรียบร้อยแล้ว ผู้วิจัยทำหนังสือขอความอนุเคราะห์เข้าเก็บข้อมูล โดยลงพื้นที่โรงเรียนบ้านท่าลำบิด ตำบลบ้านนา อำเภอแกลง จังหวัดระยอง เพื่อศึกษาปัญหาและความต้องการในการจัดการเรียนรู้ภาษาจีนของโรงเรียนด้วยการสัมภาษณ์เชิงลึกกับครูในโรงเรียน เป็นรายบุคคล นำขอมูลที่ได้จากการสัมภาษณ์มาสรุป และวิเคราะห์ข้อมูล

**ขั้นที่ 2 การสร้างหลักสูตรและวิพากษ์หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา**

หลังจากผ่านการรับรองจริยธรรมการวิจัยในมนุษย์ ผู้วิจัยทำหนังสือขอความอนุเคราะห์ประเมินคุณภาพหลักสูตร เพื่อเชิญผู้เชี่ยวชาญประเมินร่างหลักสูตรที่สร้างขึ้น ส่งเอกสารให้ผู้เชี่ยวชาญ โดยแนบเอกสารชี้แจงสำหรับผู้เชี่ยวชาญ เอกสารแสดงความยินยอมสำหรับผู้เชี่ยวชาญ และหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา นำข้อเสนอแนะที่ได้รับคืนมา ปรับปรุงแก้ไขหลักสูตรให้มีความสมบูรณ์

**4. การวิเคราะห์ข้อมูล**

1. นำเนื้อหาที่ได้จากการสัมภาษณ์มาทำการถอดความ แจกแจง และค้นหาค่าความถี่ของคำหรือประโยคที่ปรากฏ จากนั้นวิเคราะห์ความสัมพันธ์ของข้อมูล และจัดกลุ่มข้อมูลเป็นหมวดหมู่

2. หาค่าสถิติพื้นฐาน หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา นำข้อมูลไปหาค่าเฉลี่ย () และส่วนเบี่ยงเบนมาตรฐาน (Standard Deviation: S.D.)

**ผลการวิจัย**

1. การศึกษาปัญหาและความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา เป็นการสัมภาษณ์แบบเจาะลึกรายบุคคล (In-depth Interview) ซึ่งมีข้อคำถามเป็นแบบปลายเปิด ทำการวิเคราะห์เนื้อหาและนำเสนอเป็นความเรียง โดยมีรายละเอียดดังต่อไปนี้

1.1 ด้านปัญหาในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา

1) โรงเรียนบ้านท่าลำบิดไม่มีหลักสูตรการเรียนการสอนวิชาภาษาจีนบรรจุอยู่ในหลักสูตรของโรงเรียน และไม่มีครูสอนภาษาจีน มีเพียงครูผู้สอนที่เคยศึกษาภาษาจีนมาบ้างในระดับมัธยม สามารถอ่านออกเสียงสัทอักษรจีน (Pinyin) ได้นิดหน่อย

2) เนื่องจากแต่ละชั้นปีจะมีผู้เรียนที่เป็นชาวต่างชาติ เช่น กัมพูชา พม่า ลาว ผู้เรียนบางส่วนมีปัญหาเรื่องการสื่อสารภาษาไทย ดังนั้นควรจัดกิจกรรมการเรียนรู้ที่ให้ผู้เรียนเข้าใจได้ง่าย

1.2 ความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา

1) ด้านความต้องการในการพัฒนาหลักสูตร พบว่าผู้ตอบแบบสัมภาษณ์ทั้งหมดต้องการให้มีการพัฒนาหลักสูตรภาษาจีน เพื่อให้ผู้เรียนสามารถนำไปต่อยอดในการศึกษาต่อ เป็นการปูพื้นฐานก่อนเข้าเรียนในระดับมัธยม เพิ่มโอกาสในการศึกษาต่อในระดับที่สูงขึ้น นำไปใช้สื่อสารในชีวิตประจำวันเมื่อพบเจอชาวจีน เนื่องจากโรงเรียนไม่มีหลักสูตรภาษาจีน ผู้สอนจะต้องเตรียมเนื้อหามาสอนเอง เนื้อหาขาดความต่อเนื่อง การพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษานี้ จะช่วยให้ผู้สอนมีแนวทางในการจัดกิจกรรมการเรียนรู้ได้สะดวกมากยิ่งขึ้น

2) ด้านทักษะที่ต้องการให้ผู้เรียนได้รับ พบว่าผู้ตอบแบบสัมภาษณ์ส่วนใหญ่ต้องการให้เน้นด้านการพูดมากที่สุด รองลงมาคือด้านการฟัง เพื่อให้ผู้เรียนสามารถนำสิ่งที่ได้เรียนรู้มาใช้สนทนาหรือสร้างปฏิสัมพันธ์กับชาวจีนได้ในเบื้องต้น น้อยสุดคือด้านการอ่านและการเขียน

3) ด้านวัตถุประสงค์ของการพัฒนาหลักสูตร พบว่าผู้ตอบแบบสัมภาษณ์ส่วนใหญ่ต้องการให้ผู้เรียนได้มีสมรรถนะการสื่อสารภาษาจีน รองลงมาคือให้ผู้เรียนนำไปต่อยอดในการศึกษาต่อและหางานทำในอนาคต สร้างเจตคติที่ดีต่อภาษาจีน และสอดคล้องกับบริบทโรงเรียนนวัตกรรม “โรงเรียนเกษตรศิลป์”

4) ด้านความรู้ที่ผู้เรียนได้รับจากการจัดกิจกรรมการเรียนรู้ พบว่าผู้ตอบแบบสัมภาษณ์ต้องการให้ผู้เรียนได้ความรู้เกี่ยวกับคำศัพท์มากที่สุด รองลงมาคือรูปประโยคง่าย ๆ ที่ใช้ในชีวิตประจำวัน โดยคำศัพท์ที่สอนควรบูรณาการความรู้กับรายวิชาอื่นได้ และสอดคล้องกับบริบทของโรงเรียนที่เป็นโรงเรียนนวัตกรรม “โรงเรียนเกษตรศิลป์”

5) ด้านการจัดกิจกรรมการเรียนรู้ พบว่าผู้ตอบแบบสัมภาษณ์ส่วนใหญ่ต้องการให้จัดกิจกรรมให้ผู้เรียนมีส่วนร่วม ได้ปฏิบัติจริง รองลงมาคือมีกิจกรรมเรียนรู้นอกห้องเรียนจากสภาพแวดล้อมจริง กระบวนการสอนจะเน้นให้ผู้เรียนเกิดความรู้ ความเข้าใจด้วยตนเอง ได้ลงมือทำ เรียนรู้ผ่านการเล่น การพูดสนทนา เกม หรือเพลง

6) ด้านการวัดผลและประเมินผลของผู้เรียน พบว่าผู้ตอบแบบสัมภาษณ์ส่วนใหญ่ต้องการให้มีการวัดผลและประเมินผลที่หลากหลายให้เข้ากับตัวผู้เรียน ประเมินผลการเรียนของผู้เรียนตามสภาพจริง มีทั้งแบบทดสอบ แบบสังเกตพฤติกรรม และแบบวัดเจตคติ ใช้เกณฑ์ผ่าน-ไม่ผ่าน ไม่ต้องได้ผลสัมฤทธิ์เป็นคะแนน

7) ด้านสื่อการเรียนรู้ พบว่าผู้ตอบแบบสัมภาษณ์ส่วนใหญ่ต้องการให้ใช้สื่อที่จับต้องได้ จากสิ่งต่าง ๆ รอบตัวที่มีในโรงเรียน รองลงมาเป็นสื่อนวัตกรรมและเทคโนโลยี โดยสื่อการสอนจะเน้นรูปแบบให้ผู้เรียนได้เห็นภาพ ไม่ว่าจะเป็น ภาพยนตร์ การ์ตูน หรือเพลง แต่ไม่ควรใช้สื่อที่ต้องให้ผู้เรียนใช้อุปกรณ์โทรศัพท์มือถือ เพราะผู้เรียนส่วนใหญ่ยังมีอุปกรณ์ไม่พร้อม

2. ผลการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ผู้วิจัยได้ศึกษาแนวคิด ทฤษฎี วิเคราะห์เนื้อหาจากแบบสัมภาษณ์ นำมาพิจารณาในการกำหนดกรอบแนวทางในการพัฒนาหลักสูตรและกำหนดองค์ประกอบของหลักสูตร ในการสร้างหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษาที่เหมาะสมกับโรงเรียนโดยยังสอดคล้องกับหลักสูตรแกนกลางที่สำคัญ มีองค์ประกอบของหลักสูตร คือ 1) ความเป็นมาและความสำคัญของหลักสูตร 2) หลักการ 3) จุดมุ่งหมายของหลักสูตร 4) คำอธิบายรายวิชา 5) โครงสร้างรายวิชา 6) เวลาเรียน 7) แนวทางการจัดกิจกรรมการเรียนรู้ 8) สื่อและแหล่งการเรียนรู้ และ 9) การวัดและประเมินผล

ตารางที่ 1 ค่าเฉลี่ยและส่วนเบี่ยงเบนมาตรฐานความเหมาะสมของหลักสูตร

| รายการประเมิน |  | **S.D.** | **ระดับคุณภาพ** |
| --- | --- | --- | --- |
| 1. ความเป็นมาและความสำคัญของหลักสูตร | 4.33 | 0.47 | เหมาะสมมาก |
| 2. หลักการ | 4.00 | 0.00 | เหมาะสมมาก |
| 3. จุดมุ่งหมายของหลักสูตร | 4.00 | 0.00 | เหมาะสมมาก |
| 4. คำอธิบายรายวิชา | 4.67 | 0.47 | เหมาะสมมากที่สุด |
| 5. โครงสร้างรายวิชา | 3.33 | 0.47 | เหมาะสมปานกลาง |
| 6. เวลาเรียน | 5.00 | 0.00 | เหมาะสมมากที่สุด |
| 7. แนวทางการจัดกิจกรรมการเรียนรู้ | 3.00 | 0.00 | เหมาะสมปานกลาง |
| 8. สื่อและแหล่งการเรียนรู้ | 2.67 | 0.47 | เหมาะสมปานกลาง |
| 9. การวัดและประเมินผล | 3.00 | 0.00 | เหมาะสมปานกลาง |
| รวม | 3.78 | 0.21 | เหมาะสมมาก |

จากตารางที่ 1 พบว่า ภาพรวมของหลักสูตรมีความเหมาะสมอยู่ในระดับมาก ( = 3.78, S.D. = 0.21) เมื่อพิจารณารายข้อพบว่า ด้านที่มีความเหมาะสมมากที่สุด ได้แก่ เวลาเรียน ( = 5.00, S.D. = 0.00) คำอธิบายรายวิชา ( = 4.67, S.D. = 0.47) ตามลำดับ ด้านที่มีความเหมาะสมมาก ได้แก่ ความเป็นมาและความสำคัญของหลักสูตร ( = 4.33, S.D. = 0.47) หลักการ และจุดมุ่งหมายของหลักสูตร ( = 4.00, S.D. = 0.00) ด้านที่มีความเหมาะสมปานกลาง ได้แก่ โครงสร้างรายวิชา ( = 3.33, S.D. = 0.47) แนวทางการจัดกิจกรรมการเรียนรู้ และการวัดและประเมินผล ( = 3.00, S.D. = 0.00) สื่อและแหล่งการเรียนรู้ ( = 2.67, S.D. = 0.47)

นอกจากนี้ผู้เชี่ยวชาญยังมีข้อเสนอแนะเพิ่มเติม ดังนี้

1) ให้ปรับปรุงการจัดเรียงหน่วยการเรียนรู้ ให้ต่อเนื่องเริ่มจากระดับง่ายไปยาก และเพิ่มลดจำนวนคำศัพท์ในแต่ละหน่วยการเรียนรู้

2) เนื่องจากโรงเรียนยังขาดครูสอนภาษาจีน ควรเพิ่มคำอ่านภาษาไทยเข้าไปในสื่อการสอน เพื่อให้ผู้สอนแต่ละคนสามารถใช้งานได้สะดวกมากยิ่งขึ้น ให้ผู้เรียนออกเสียงตามได้ พูดได้

3) บูรณาการเนื้อหาให้สอดคล้องกับวิชาอื่น ๆ

4) การจัดกิจกรรมการเรียนรู้เน้นการสร้างเจตคติที่ดีต่อภาษาจีน ทำให้ผู้เรียนสนุกสนาน ไม่ต้องเคร่งครัดให้ผู้เรียนต้องเขียนหรือท่องจำสัทอักษรจีน (Pinyin) ได้

ผู้วิจัยได้แบ่งเนื้อหาการเรียนรู้ออกเป็น 12 หน่วยการเรียนรู้ จัดการเรียนรู้ตั้งแต่ระดับชั้นประถมศึกษาปีที่ 1-6 ชั้นปีละ 20 ชั่วโมง ดังตารางที่ 2

ตารางที่ 2 โครงสร้างรายวิชาภาษาจีน ระดับชั้นประถมศึกษาปีที่ 1-6

| หน่วยที่ | ชื่อหน่วย | เวลาเรียน (ชั่วโมง) | | | | | | | | | | | |
| --- | --- | --- | --- | --- | --- | --- | --- | --- | --- | --- | --- | --- | --- |
| ป.1 | | ป.2 | ป.3 | | ป.4 | | ป.5 | | | ป.6 | |
| 1 | การทักทาย | 10 | | - | - | | - | | - | | | - | |
| 2 | การแนะนำตัว | 10 | - | | | - | | - | | - | - | |
| 3 | ตัวเลข | - | 10 | | | - | | - | | - | - | |
| 4 | ครอบครัว | - | 10 | | | - | | - | | - | - | |
| 5 | สี | - | - | | | 10 | | - | | - | - | |
| 6 | ผัก | - | - | | | 10 | | - | | - | - | |
| 7 | ผลไม้ | - | - | | | - | | 10 | | - | - | |
| 8 | อาหาร | - | - | | | - | | 10 | | - | - | |
| 9 | สัตว์ | - | - | | | - | | - | | 10 | - | |
| 10 | อาชีพ | - | - | | | - | | - | | 10 | - | |
| 11 | กีฬา | - | - | | | - | | - | | - | 10 | |
| 12 | การซื้อขาย | - | - | | | - | | - | | - | 10 | |

**สรุปผลและอภิปรายผล**

**สรุปผล**

**ผลการวิจัยสรุปตามวัตถุประสงค์ของการวิจัยได้ ดังนี้**

1. ครูโรงเรียนบ้านท่าลำบิดทั้งหมดมีความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา

2. หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ภาพรวมหลักสูตรมีความเหมาะสมอยู่ในระดับมาก ( = 3.78 S.D. = 0.21)

**อภิปรายผล**

การวิจัยนี้เพื่อพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ของโรงเรียนบ้านท่าลำบิด ตำบลบ้านนา อำเภอแกลง จังหวัดระยอง ซี่งผู้วิจัยได้วิเคราะห์ข้อมูลจากวัตถุประสงค์การวิจัย และนำเสนอผลอภิปรายดังนี้

1. การศึกษาปัญหาและความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา จากสภาพปัญหาและความต้องการพบว่าโรงเรียนบ้านท่าลำบิดยังขาดหลักสูตรการเรียนการสอนวิชาภาษาจีน และขาดครูผู้สอนเฉพาะทาง จึงมีความต้องการในการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ต้องการพัฒนาสมรรถนะการสื่อสารของผู้เรียน เน้นในด้านการพูด มีวัตถุประสงค์เพื่อให้ผู้เรียนได้มีความรู้ ความสามารถในการสื่อสารภาษาจีน เรียนรู้คำศัพท์ ประโยคง่าย ๆ ที่สามารถใช้ในชีวิตประจำวัน และมีเนื้อหาสอดคล้องกับบริบทของโรงเรียนที่เป็นโรงเรียนนวัตกรรม “โรงเรียนเกษตรศิลป์” จัดกิจกรรมการเรียนรู้ให้ผู้เรียนมีส่วนร่วม ได้ปฏิบัติจริง มีการวัดผลและประเมินผลที่หลากหลายให้เข้ากับตัวผู้เรียน ประเมินผลการเรียนของผู้เรียนตามสภาพจริง ใช้สื่อที่จับต้องได้ จากสิ่งต่าง ๆ รอบตัวที่มีในโรงเรียน นอกจากนี้ยังเสนอให้จัดกิจกรรมการเรียนรู้ที่ให้ผู้เรียนที่เป็นชาวต่างชาติที่ไม่ได้ใช้ภาษาไทยเป็นหลักเข้าใจได้ง่าย สอดคล้องกับงานวิจัยของ ธีรารัตน์ ดวงเทียน (2561) เรื่องการพัฒนาหลักสูตรรายวิชาเพิ่มเติมภาษาจีนเพื่อการท่องเที่ยวในการพัฒนาความสามารถด้านการพูดของนักเรียนชั้นมัธยมศึกษาปีที่ 6 โดยใช้รูปแบบการสอนภาษาเพื่อการสื่อสาร ผลการวิจัยพบว่า ผู้บริหารสถานศึกษา ครูผู้สอนกลุ่มสาระการเรียนรู้ภาษาต่างประเทศ และนักเรียนที่ตอบแบบสอบถามและแบบสัมภาษณ์ทุกคน มีความต้องการในการสร้างหลักสูตรรายวิชาเพิ่มเติมภาษาจีนเพื่อการท่องเที่ยว เพื่อส่งเสริมในการสื่อสารภาษาจีนมากขึ้น และมีความคาดหวังว่าหลักสูตรรายวิชาเพิ่มเติมภาษาจีนเพื่อการท่องเที่ยวจะสร้างความรู้ ทักษะกระบวนการ และเจตคติที่ดีของภาษาจีนแก่ผู้เรียน สิ่งที่ต้องการให้เกิดกับผู้เรียนมากที่สุดคือทักษะการพูดเพื่อการสื่อสาร ต้องการจัดกิจกรรมการเรียนรู้ภายนอกห้องเรียนจากสภาพแวดล้อมจริง วิธีการวัดและประเมินผลในรูปแบบการทดสอบการพูด และให้นักเรียนมีส่วนร่วมในการประเมินผลการจัดกิจกรรฒการเรียนรู้

2. ผลการพัฒนาหลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา พบว่า ภาพรวมของหลักสูตรมีความเหมาะสมอยู่ในระดับมาก ( = 3.78 S.D. = 0.21) ผู้วิจัยได้สร้างหลักสูตรขึ้นมาใหม่ โดยใช้แนวคิดในการพัฒนาหลักสูตรของ Taba (อ้างถึงใน วิชัย วงษ์ใหญ่, 2554) กล่าวว่าผู้สอนเป็นผู้นำหลักสูตรไปสู่การปฏิบัติ ดังนั้นผู้สอนจึงควรมีส่วนร่วมในหลักสูตร โดยขั้นตอนการพัฒนาหลักสูตรของ Taba มี 7 ขั้นตอนดังนี้

ขั้นตอนที่ 1 การวินิจฉัยความต้องการจำเป็น ผู้วิจัยได้ศึกษาสภาพปัญหา ความต้องการ และความจำเป็นต่าง ๆ ของโรงเรียนและผู้สอน ขั้นตอนที่ 2 การกำหนดจุดมุ่งหมาย ผู้วิจัยกำหนดจุดมุ่งหมายของหลักสูตรตามความต้องการและความจำเป็น ขั้นตอนที่ 3 การคัดเลือกเนื้อหา ผู้วิจัยทำการคัดเลือกเนื้อหาสาระที่สอดคล้องกับจุดมุ่งหมาย และบริบทของโรงเรียน ขั้นตอนที่ 4 การจัดโครงสร้างเนื้อหาสาระ ผู้วิจัยจัดลำดับเนื้อหาของหน่วยการเรียนรู้ตามความยากง่าย และสอดคล้องกับชีวิตประจำวันของผู้เรียน ขั้นตอนที่ 5 การคัดเลือกประสบการณ์เรียนรู้ หลังจากคัดเลือกเนื้อหาแล้ว ผู้วิจัยเลือกการจัดกิจกรรมการเรียนรู้ให้สอดคล้องกับเนื้อหา และจุดมุ่งหมายของหลักสูตร ขั้นตอนที่ 6 การจัดประสบการณ์เรียนรู้ ผู้วิจัยกำหนดแนวทางการจัดกิจกรรมการเรียนรู้ที่สามารถบูรณาการเข้ากับรายวิชาอื่น ๆ ได้ ขั้นตอนที่ 7 การกำหนดสิ่งที่จะประเมินและวิธีการประเมินผล ผู้วิจัยนำหลักสูตรให้ผู้เชี่ยวชาญทำการประเมินความเหมาะสมของหลักสูตร นอกจากนี้หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา มุ่งเน้นให้ผู้เรียนได้ความรู้ภาษาจีน บนพื้นฐานของบริบทโรงเรียนนวัตกรรม “โรงเรียนเกษตรศิลป์” หน่วยการเรียนรู้ กิจกรรมการเรียนรู้ สื่อการสอนต่าง ๆ จะมีความเกี่ยวข้องกับการเกษตรและศิลปะ มุ่งเน้นให้ผู้เรียนได้พัฒนาสมรรถนะการสื่อสาร เน้นทักษะการพูด ซึ่งสอดคล้องกับงานวิจัยของ รัตนชนก เมืองเชียงหวาน (2559) เรื่องการพัฒนาหลักสูตรรายวิชาเพิ่มเติม วิชาภาษาจีน โดยบูรณาการข้อมูลท้องถิ่นราชบุรี ชั้นประถมศึกษาปีที่ 6 เป็นการสร้างหลักสูตรรายวิชาเพิ่มเติมภาษาจีนที่มีการบูรณาการข้อมูลท้องถิ่นของจังหวัดราชบุรีเข้าไป แต่ละหน่วยจัดการเรียนรู้ด้วยวิธีสอนแบบทางตรง (Direct Instruction) และวิธีสอนการเรียนรู้แบบร่วมมือ (Cooperative Learning) มีความเหมาะสมและสอดคล้องเท่ากับ = 4.79, S.D. = 0.38 และสอดคล้องกับงานวิจัยของธีรารัตน์ ดวงเทียน (2561) เรื่องการพัฒนาหลักสูตรรายวิชาเพิ่มเติมภาษาจีนเพื่อการท่องเที่ยวในการพัฒนาความสามารถด้านการพูดของนักเรียนชั้นมัธยมศึกษาปีที่ 6 โดยใช้รูปแบบการสอนภาษาเพื่อการสื่อสาร เป็นหลักสูตรที่เน้นพัฒนาให้ผู้เรียนมีความสามารถในการพูดภาษาจีน เพราะการสื่อสารเป็นสิ่งสำคัญลำดับต้น ๆ ในการเรียนภาษาต่างประเทศ หลักสูตรมีความเหมาะสมในระดีบมาก ( = 4.38 S.D. = 0.68)

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. ผู้สอนควรมีการศึกษาเกี่ยวกับข้อมูลบริบทของโรงเรียนที่เกี่ยวข้องกับเนื้อหา เพื่อที่จะสามารถตอบสนองความต้องการของผู้เรียน เพื่อให้ได้ข้อมูลที่ครอบคลุมและสอดคล้องกับบริบทของผู้เรียน เพื่อให้ผู้เรียนสามารถเข้าใจและสามารถนำไปใช้ได้จริง

2. ในการจัดกิจกรรมการเรียนตามหลักสูตรนี้ ควรคำนึงถึงจำนวนผู้เรียนของแต่ละห้อง ซึ่งมีจำนวนที่แตกต่างกัน ดังนั้นในการจัดกิจกรรมการเรียนอาจจะต้องขยายเวลาเพิ่มมากขึ้น เพื่อให้ผู้เรียนได้มีเวลาในการร่วมกิจกรรมมากขึ้น เพื่อให้ครบจำนวนหน่วยการเรียนรู้หรือแผนที่ได้ตั้งไว้ ผู้สอนต้องประมาณเวลาในการสอนให้ดี เพื่อการจัดกิจกรรมการเรียนให้มีประสิทธิภาพและทันตามเวลาที่กำหนด

3. ผู้สอนเป็นส่วนสำคัญในการจัดการเรียนการสอนให้ผู้เรียนได้ประสบผลสำเร็จในการเรียน ดังนั้นต้องศึกษารูปแบบการสอนภาษาเพื่อการสื่อสารและสร้างแรงบันดาลใจให้กับผู้เรียน สร้างประสบการณ์ที่ดีให้กับผู้เรียน เพื่อให้ผู้เรียนมีความประทับใจในการเรียนรู้ภาษาจีน

**ข้อเสนอแนะในการวิจัยครั้งต่อไป**

1. ควรมีการพัฒนาหลักสูตรและปรับปรุงเนื้อหาของหลักสูตรอย่างต่อเนื่อง เพื่อให้ผู้เรียนได้ศึกษาคำศัพท์ ประโยคภาษาจีนต่าง ๆ มากขึ้น และทันสมัยกับโลกยุคปัจจุบัน

2. หลักสูตรภาษาจีนเพื่อสร้างสมรรถนะการสื่อสารในโรงเรียนพื้นที่นวัตกรรมการศึกษา ยังมีส่วนที่ต้องพัฒนาในเรื่องของเนื้อหา ควรเลือกคำศัพท์ที่ใกล้ตัวกับผู้เรียน เพื่อทำให้เกิดความสนใจในการเรียนและสามารถทำให้ผู้เรียนได้รู้สึกสนุกไปกับการจัดกิจกรรมการเรียนการสอน

**เอกสารอ้างอิง**

กลุ่มส่งเสริมการสื่อสารสังคม สำนักงานบริหารพื้นที่นวัตกรรมการศึกษา. (2562). *ความเป็นมาและข้อมูลพื้นฐานด้านการศึกษาของจังหวัดระยอง*. สืบค้น พฤศจิกายน 8, 2564 จาก https://www.edusandbox.com/rayong/

คณะกรรมการอิสระเพื่อการปฏิรูปการศึกษา. (2562). *แผนปฏิรูปประเทศด้านการศึกษา*. สืบค้น พฤศจิกายน 8, 2564 จาก http://nscr.nesdc.go.th/wp-content/uploads/2022/03/แผนการปฏิรูปประเทศด้านการศึกษา.pdf

ธีรารัตน์ ดวงเทียน. (2561). *การพัฒนาหลักสูตรรายวิชาเพิ่มเติมภาษาจีนเพื่อการท่องเที่ยวในการพัฒนาความสามารถด้านการพูด ของนักเรียนชั้นมัธยมศึกษาปีที่ 6 โดยใช้รูปแบบการสอนภาษาเพื่อการสื่อสาร* [วิทยานิพนธ์ปริญญามหาบัณฑิต]. มหาวิทยาลัยขอนแก่น. https://opac.kku.ac.th/catalog/BibItem.aspx?BibID=b00421067

รัตนชนก เมืองเชียงหวาน. (2559). การพัฒนาหลักสูตรรายวิชาเพิ่มเติม วิชาภาษาจีน โดยบูรณาการข้อมูลท้องถิ่นราชบุรี ชั้นประถมศึกษาปีที่ 6 [วิทยานิพนธ์ปริญญามหาบัณฑิต]. มหาวิทยาลัยศิลปากร. http://ithesis-ir.su.ac.th/dspace/handle/123456789/450

วิชัย วงษ์ใหญ่. (2554). *การพัฒนาหลักสูตรระดับอุดมศึกษา*.พิมพ์ครั้งที่ 2. กรุงเทพฯ: อาร์ แอนด์ ปริ้นท์.

สุริยา ฆ้องเสนาะ. (2562). *พื้นที่นวัตกรรมการศึกษา (Education Sandbox)*. สืบค้น พฤศจิกายน 8, 2564 จาก https://www.parliament.go.th/ewtadmin/ewt/parliament\_parcy/ewt\_dl\_link.php?nid=58606&filenafi=index